**POLITIČKE STRANKE**

**KONZERVATIVNE STRANKE** (lat. *conservare* - očuvati) - teže harmoniji društva te smatraju da se ona može postići isključivo na temeljima **tradicije** i **tradicionalnih** **vrijednosti**, a **ne naglim promjenama** (zalažu se za status quo)

* vjeruju da mudrost proizlazi iz iskustva (orijentacija prema prošlosti) pa žele očuvati postojeći poredak i sustav vrijednosti
* najčešće tradicionalne vrijednosti: **obitelj religija, nacija, povijest, običaji**…
* **zajednica im je iznad pojedinca**
* zagovaraju dosljednu legalnost; zakoni obvezuju sve bez obzira na političku suglasnost; bez prava nema države

**LIBERALNE STRANKE** - suprotnost konzervativizmu; povijesno su vezane uz građanske pokrete koji teže promjenama i demokraciji, a bune se protiv različitih zabrana i neograničene moći vladara

* vrijednosti: **sloboda, napredak, ljudska prava, narodni suverenitet, dioba vlasti**…
* **pojedinac im je iznad zajednice** - zato ističu **individualizam** (pojedinac je obvezan činiti samo ono što dobrovoljno odluči)
* država je „servis građana“ i upliće se samo ako netko ugrožava tuđa prava i slobode, a u ostalim područjima pojedinci se ponašaju kako ih je volja jer su neovisni o državi (istaknuta tolerancija)

**DEMOKRŠĆANSKE STRANKE** - nastale krajem 19. st. u trenutku kada se Crkva intenzivnije politički angažira (posebno u socijalnim pitanjima)

* **kršćanski socijalni nauk** - temelj djelovanja demokršćanskih stranaka
* osnovni dokument je enciklika pape Lava XIII. pod nazivom ***Rerum novarum*** (O novim stvarima) iz 1891. godine u kojoj se **zalaže za socijalnu pravdu i prava radnika**
* u programima se iščitava reakcija katoličke crkve na rastuće siromaštvo i socijalne probleme
* zalažu se za kršćanske sindikate i humanitarne udruge koje pomažu socijalnim slučajevima (nasuprot sindikatima i udrugama marksistički orijentiranih stranaka)

**SOCIJALDEMOKRATSKE STRANKE** - nastaju u 19. i 20. stoljeću povezivanjem političke demokracije i socijalnih sadržaja (u mnogo blažem obliku nego stranke socijalističke/komunističke orijentacije)

* ističu **reformizam** - ideja da se do promjena može doći bez revolucije, nasilja, marksizma i boljševizma, a u okviru demokracije: taj oblik socijalizma zato se naziva i reformskim ili demokratskim socijalizmom
* vrijednosti: **sloboda, jednakopravnost, solidarnost**
* vjeruju da se socijalna pravda može postići političkim potezima, a da se ne mora ukidati privatno vlasništvo i kapitalizam
* država svojim **zakonima i poštenijom podjelom bogatstva** može dovesti do socijalno pravednijeg društva - uspostave socijalne države, tj. ***welfare state*** (države blagostanja) u kojoj svi žive dostojanstveno, nitko nije presiromašan, a svi su ravnopravni po zdravstvenoj zaštiti i pristupu obrazovanju

DESNICA, LJEVICA I CENTAR

* podjela stranaka na desnicu, ljevicu i centar nastala je 1830. godine u Francuskoj kada su konzervativne strane (koje su željele ostanak kralja) zauzele sjedala desno od predsjedničkog stola, a revolucionarne (koje su željele svrgnuće kralja) lijevo od njega, dok su umjereni bili u sredini

**DESNICA** - stranke orijentirane na tradiciju, konzervativnog svjetonazora

* danas često desnima smatramo stranke koje izraženo zastupaju patriotizam i neke oblike nacionalizma te one koje brane kapitalizam i velike tržišne slobode (npr. republikanci u SAD-u). a u neekonomskim pitanjima očekuju „jaku“ državu

**LJEVICA** - stranke koje smatraju da je jedan od osnovnih ciljeva djelovanja briga za siromašnije slojeve stanovništva, i to djelovanjem prema privilegiranim strukturama (npr. povećanje poreza za bogate…)

**CENTAR** - stranke koje svoju poziciju ne smještaju ni previše lijevo ni previše desno (danas većina stranaka sebe smatra političkim centrom); tako izbjegavaju političke krajnosti i nestabilnost i postaju, tzv. „umjerena opcija“